Požiadavky na finančné zabezpečenie úloh  kladených na štátne hmotné rezervy 
za oblasť ropy a ropných výrobkov v roku 2002 

Správa štátnych hmotných rezerv Slovenskej republiky (ďalej len „SŠHR SR“) je ústredným orgánom štátnej správy, ktorá zabezpečuje činnosť spojenú s vytváraním a obhospodarovaním štátnych hmotných rezerv v zmysle zákona NR SR č. 82/1994 Z. z. o štátnych hmotných rezervách v znení zákona NR SR č. 169/2001 Z. z. 

Významnú súčasť štátnych hmotných rezerv tvoria zásoby hmotných rezerv z oblasti ropy a ropných výrobkov, ktoré sa vytvárajú na základe zákona NR SR č. 170/2001 Z. z. o núdzových zásobách ropy a ropných výrobkov a o riešení stavu ropnej núdze. Tento zákon s účinnosťou od 1. júna 2001 upravuje režim vytvárania a udržiavania núdzových zásob ropy a ropných výrobkov na 90 dní spotreby Slovenskej republiky (ďalej len „núdzové zásoby“) a túto činnosť v zmysle zákona  zabezpečuje SŠHR SR. Uvedeným zákonom sa dosiahla harmonizácia s právom Európskej únie v oblasti núdzových zásob a je konkrétnym príspevkom Slovenskej republiky v napĺňaní negociačnej pozície Slovenskej republiky v kapitole Energetika, ktorú v októbri 2000 schválila vláda Slovenskej republiky v rámci negociačného vstupu Slovenskej republiky do Európskej únie. Na základe toho vyplýva pre Slovenskú republiku, ako jedna z prioritných úloh vlády Slovenskej republiky, povinnosť vytvoriť a udržiavať núdzové zásoby v požadovanom objeme 90 dní spotreby Slovenskej republiky. Dôležitú súčasť skladovaných zásob ropy a ropných výrobkov tvoria zásoby vytvárané na základe priamych požiadaviek ozbrojených síl Slovenskej republiky.

S prihliadnutím na finančnú náročnosť spojenú s vytváraním a udržiavaním núdzových zásob Slovenská republika požaduje na dosiahnutie cieľového objemu prechodné obdobie              do roku 2008. V zmysle modelu postupného vytvárania núdzových zásob vrátane nákladov na ich tvorbu a udržiavanie, ktorý bol súčasťou dôvodovej správy predmetného zákona NR SR č.170/2001 Z. z., v roku 2002 je plánované dosiahnuť úroveň núdzových zásob v počte dní spotreby Slovenskej republiky 40 dní a v nasledujúcom roku 2003 je to 47 dní. Súčasný stav núdzových zásob podľa platného koeficientu spotreby Slovenskej republiky zodpovedá 39 dňom. Je však potrebné zdôrazniť, že tento stav sa podarilo docieliť v dôsledku výrazného zníženia spotreby vybraných ropných výrobkov v Slovenskej republike v roku 2001 oproti roku 1999, kedy bol pripravovaný návrh zákona NR SR č. 170/2001 Z. z., ako aj   poklesom požiadaviek ozbrojených síl na rok 2002, kde tomu odpovedajúca časť existujúcich zásob sa  preskupila z oblasti zásob pre účely ozbrojených síl do oblasti núdzových zásob. V súčasnom období sú už doskladnené zásoby z obmeny motorovej nafty. Mesiacom apríl 2002 sa začali              postupne vyskladňovať ďalšie zásoby na vykonanie technologickej obmeny. Z tohto dôvodu núdzové zásoby poklesnú  o cca 5 až 10 dní, t. j. na objem cca 30 dní obdobne ako tomu bolo začiatkom roku 2002 (stav núdzových zásob k 1. januáru 2002 predstavoval objem 31 dní).  

Požiadavky na finančné zabezpečenie úloh spojených s vytváraním zásob ropy a ropných výrobkov v oblastiach obrany Slovenskej republiky a núdzových zásob SŠHR SR zahrnula do požiadaviek návrhu kapitoly SŠHR SR pri zostavovaní návrhu štátneho rozpočtu na rok 2002. Napriek zdôrazňovaným prioritám a dôležitosti plnenia týchto úloh sa v schválenom štátnom rozpočte na rok 2002 v kapitole SŠHR SR toto nezohľadnilo a rozpočet SŠHR SR na rok 2002 zotrval na  schodkovej úrovni z predchádzajúcich období.

Z pridelených finančných prostriedkov zo štátneho rozpočtu na rok 2002 pre oblasť ropy a ropných výrobkov ako celok bolo vyčlenených 74 438 tis. Sk. V porovnaní s potrebami pre zabezpečenie plnenia úloh v predmetnej oblasti v roku 2002, ktoré zodpovedajú čiastke 568 500 tis. Sk, je vykazovaný značný finančný deficit vo výške 494 062 tis. Sk. Za týchto podmienok sú výrazne obmedzené možnosti riadneho zabezpečovania úloh. V prípade, že  sa táto situácia bezodkladne a finančne uspokojivo nedorieši prostredníctvom navýšenia finančných prostriedkov na tento účel v kapitole SŠHR SR, existuje reálna hrozba ochromenia a znefunkčnenia činnosti SŠHR SR v predmetnej oblasti s vážnym dopadom na plnenie úloh  ako v oblasti  obrany, tak i v oblasti núdzových zásob. Predovšetkým oblasť núdzových zásob je citlivo a pozorne vnímaná Európskou úniou a Medzinárodnou energetickou agentúrou pri OECD v súvislosti s negociačným procesom  Slovenskej republiky ako kandidátskej krajiny pre  vstup do Európskej únie.  Pri zaostávaní Slovenskej republiky v tejto oblasti môže mať toto negatívne dôsledky z pohľadu integračných snáh a medzinárodného postavenia Slovenskej republiky.

Požiadavky na kapitálové a bežné výdavky SŠHR SR za oblasť ropy a ropných výrobkov na rok 2002 a ich súčasné finančné zabezpečenie sú vyjadrené v prílohe č. 1.  Finančné požiadavky za oblasť ropy a ropných výrobkov výhľadovo  pre roky 2003 až 2005  sú uvedené v prílohe č. 2.  

	Nákupom hmoty v objeme 25 tis. ton sa predovšetkým sleduje zámer dosiahnuť  cieľové množstvo núdzových zásob plánované pre rok 2002, t. j. na 40 dní a  navýšiť ich ďalej o  5 dní, čím by sa čiastočne eliminoval nežiaduci pokles zásob pod plánovaný objem, ktorý sa prejavuje pri nevyhnutných technologických obmenách hmoty. Vzhľadom na skladované objemy zásob a každoročne obmieňané množstvá zásob by bolo žiaduce dosiahnuť navýšenie zásob až o 10 dní, aby bolo možné bez negatívnych vplyvov technologicky obmieňať hmotu. Problémy v tomto ohľade očakávame najmä v najbližšom období do roku 2005, dokedy je potrebné obmeniť celé množstvo skladovaných zásob motorovej nafty a autobenzínov v súvislosti so zmenou kvalitatívnych parametrov týchto pohonných hmôt podľa Vyhlášky Ministerstva životného prostredia Slovenskej republiky č. 144/2000 Z. z..  Sekundárnym zámerom je využitie situácie na trhu s ropou a ropnými výrobkami, kde  v súčasnom období sú relatívne nízke nákupné ceny. Výsledný pozitívny efekt by sa zúročil pri plánovanom doplňovaní zásob v ďalších obdobiach, kedy v súvislosti s očakávaným všeobecným oživením svetovej ekonomiky sa predpokladá výrazný rast cien. Na tento účel sú potrebné kapitálové výdavky vo výške 342 000 tis. Sk. 

	SŠHR SR skladuje pohonné hmoty a mazivá v termináloch Slovnaftu, a. s., kde vlastní časť skladovacích kapacít (nádrží), ktoré sú prevádzkované technologickými zariadeniami vo vlastníctve Slovnaftu, a. s. a bez tejto technológie sú nepoužiteľné. V súčasnom období je po transformácii vlastníckych vzťahov správcom predmetných terminálov Slovnaft, a. s., ktorý v nich zabezpečuje správcovskú a skladovateľskú činnosť.  S prihliadnutím na obchodnú stratégiu Slovnaftu, a. s. sú  3 skladové terminály využívane len pre skladovanie štátnych hmotných rezerv s využitím technologických zariadení  Slovnaftu, a. s.. 
V súvislosti s vlastníckymi vzťahmi k nádržiam SŠHR SR a s využívaním skladových terminálov pre potreby skladovania štátnych hmotných rezerv vyplývajú pre  SŠHR SR  finančné požiadavky v rámci kapitálových i bežných výdavkov.

V rámci kapitálových výdavkov je pre rok 2002 plánované investovať do rekonštrukcií nehnuteľného majetku, resp. nádrží čiastku vo výške 5 000 tis. Sk, ktoré sa viažu ku komplexnému zabezpečeniu funkčnosti a prevádzkyschopnosti v súlade s platnými predpismi a technickými štandardmi na prevádzkovanie takýchto zariadení. 

Prísnosť posudzovania porušení a dodržiavania uvedených predpisov vyplýva z nebezpečnej povahy týchto zariadení,  pretože tieto zariadenia sú potenciálnym zdrojom ekologických havárií a nadmerne zaťažujú životné prostredie. V prípadoch nesplnenia technických  podmienok pre ich prevádzkovanie sú zo strany príslušných orgánov uplatňované tvrdé sankčné postihy, ktoré pripadnú na vrub SŠHR SR. Problematike ekologického prevádzkovania takýchto zariadení              a ochrany životného prostredia prikladá veľký dôraz aj Európska únia. Túto problematiku upravuje smernica EÚ č. 94/63/ES, ktorá na podmienky Slovenskej republiky je v súčasnom období transponovaná do návrhu vyhlášky Ministerstva životného prostredia o obmedzovaní emisií prchavých organických zlúčením zo skladov benzínu a z distribúcie benzínu k benzínovým čerpacím staniciam. V tomto ohľade pre budúce obdobia bude potrebné vyčleniť pre SŠHR SR adekvátne finančné prostriedky aj pre uvedený účel.

Ďalších 55 000 tis. Sk je nutné investovať do úpravy skladových terminálov využívaných pre potreby skladovania zásob štátnych hmotných rezerv v súvislosti s podmienkami zákona NR SR č. 239/2001 Z. z. o spotrebnej dani z minerálnych olejov pre ich prevádzkovanie ako daňové sklady. V zmysle zákona NR SR č. 239/2001 Z. z. o spotrebnej dani z minerálnych olejov nastali s účinnosťou od 1. januára 2002 výrazné zmeny v systéme a podmienkach skladovania predmetných zásob s pozastavenou spotrebnou daňou na uvedených skladových termináloch. Citovaný zákon vymedzuje podmienky a vybavenie skladov na ich prevádzkovanie v režime daňových skladov s pozastavenou spotrebnou daňou, ktoré je potrebné splniť najneskôr do 30. septembra 2002. Úprava skladov spočíva v úradnom ociachovaní skladovacích nádrží, ako i v dodávke a montáži meracích zariadení na meranie množstva zásob v nádrži a meranie pretečeného množstva pri zákonom stanovených podmienkach. Príjem a výdaj materiálov u nádrží sa bude vykonávať zariadeniami pre veľmi presné meranie výšky hladiny v spojení s overením stacionárnej nádrže pre meranie objemu. Meranie hustoty je súčasťou zariadenia, avšak meranie teploty je potrebné vymeniť. Všetky merania budú integrované do vyhodnocovacej elektroniky zariadenia. Súčasťou vyčíslených nákladov je aj montáž uvedených zariadení a ich kalibrácia v prevádzkových podmienkach.   V súčasnosti sklady pre skladovanie zásob štátnych hmotných rezerv tieto podmienky nesplňujú. V tejto súvislosti je potrebné podotknúť, že Slovnaft, a. s. v 3 skladových termináloch neskladuje svoje zásoby, resp. ich nevyužíva na obchodnú činnosť. Z tohto dôvodu Slovnaft, a. s. nepožiadal u nich o registráciu pre prevádzkovanie ako daňový sklad a budú využívané len ako daňové sklady pre potreby skladovania hmotných rezerv.  V prípade, že do stanoveného termínu 30. septembra 2002 nebudú skladové terminály vyhovovať zákonným požiadavkám, SŠHR SR nebude môcť príslušné skladové terminály využívať ako daňové sklady v režime s pozastavenou spotrebnou daňou a na skladované zásoby by bola uvalená spotrebná daň s neodkladným účinkom jej úhrady. Vzhľadom na rozsiahly objem skladovaných zásob pre potreby obrany a 90 dňových núdzových zásob by na tento účel musela SŠHR SR vynaložiť čiastku vo výške asi 3 miliardy Sk. Takéto finančné zaťaženie by SŠHR SR neuniesla a nastala by kritická situácia v jej hospodárení      a  činnosti SŠHR SR.

	Bežné náklady spojené s prevádzkovaním skladových terminálov pre potreby skladovania štátnych hmotných rezerv sú skladovateľovi  uhrádzané  SŠHR SR prostredníctvom  uzatvorených zmluvných vzťahov, kde sa zmluvné podmienky od roku 1997 výraznejšie nemenili. Súčasné náklady pre rok 2002 vynakladané SŠHR SR na skladovanie zásob ropy a ropných výrobkov, ako aj na ochranu skladových terminálov v režime objektov osobitnej dôležitosti predstavujú objem finančných prostriedkov vo výške 130 000 tis. Sk.  V dôsledku každoročného  nárastu vstupných nákladov skladovateľov pre zabezpečenie skladovateľských činností sú súčasné reálne náklady skladovateľov vyššie, ako sú im zo strany SŠHR SR zmluvne uhrádzané. Vzhľadom k tejto skutočnosti je na zabezpečovanie uvedených činností pre rok 2002 potrebné navýšenie finančných prostriedkov o čiastku 92 062 tis. Sk do celkovej čiastky bežných nákladov 166 500 tis. Sk.

	Celkový vykazovaný deficit finančných prostriedkov na zabezpečenie úloh SŠHR SR kladených na štátne hmotné rezervy z oblasti ropy a ropných výrobkov predstavuje čiastku 494 062 tis. Sk. 

			Príloha č. 1	

                           Požiadavky na kapitálové a bežné výdavky  SŠHR SR 	
                                 za oblasť ropy a ropných výrobkov na rok 2002 		
                             a ich súčasné finančné zabezpečenie vrátane DPH		

			V tisícoch Sk	
Položka	Potreba finančných prostriedkov na rok 2002	Rozpočtované na rok 2002	Požiadavka na vykrytie deficitu pre rok 2002 	
 				
a	b	c	Rozdiel stl. b - c	
 		 	 	
VÝDAVKY CELKOM (A. + B.)	568 500	74 438	494 062	
v tom:		 	 	
 		 	 	
A. Kapitálové výdavky	402 000	0	402 000	
 		 	 	
A1. Nákup hmoty o objeme 25 tis. ton*
      (**ČRK: 719004)	342 000	0	342 000	
 		 	 	
A2. Úprava a dovybavenie skladov                 v zmysle zákona NR SR č. 239/2001 Z. z.
       (ČRK: 717002)	55 000	0	55 000	
 		 	 	
A3. Rekonštrukcia nádrží - nehnuteľný majetok SŠHR SR (ČRK: 717002)	5 000	0	5 000	

B. Bežné výdavky	166 500	74 438	92 062	

 B 1. Skladovanie  (ČRK: 637064)	136 000	52 938	83 062	

B 2. Ochrana objektov osobitnej      dôležitosti  (ČRK: 633051)
	29 000	20 000	9 000	
 		 	 	
 B3. Ostatné tovarové služby - výkon kvalitatívnych analýz  (ČRK: 637009) 	1 500	1 500	0	

*  Náklady na nákup vychádzajú z cenových relácií v dobe spracovania tohto materiálu		
** ČRK – číslo rozpočtovej klasifikácie				

			Príloha č. 2	
				
                 Finančné požiadavky za oblasť ropy a ropných výrobkov 	
                                       výhľadovo na roky 2003 až 2005		

			V tisícoch Sk	
Ukazovateľ	Požiadavky na rok 2003	Požiadavky na rok 2004	Požiadavky na rok 2005	
 	 	 	 	
Cieľové núdzové zásoby v počte dní  spotreby SR plánované pre príslušný rok	47 dní	55 dní	64 dní	
 	 	 	 	
VÝDAVKY CELKOM ( A. + B. )	694 250	770 450	851 000	
v tom:	 	 	 	
 	 	 	 	
A. Kapitálové výdavky	512 000	570 000	630 000	
 	 	 	 	
A1. Nákup hmoty (*ČRK: 719004) 	412 000	470 000	530 000	

A2. Rekonštrukcia nádrží -nehnuteľný majetok (ČRK: 717002)	100 000	100 000	100 000	
 	 	 	 	
B. Bežné výdavky	182 250	200 450	221 000	
 	 	 	 	
 B1. Skladovanie (ČRK: 637064)	144 750	162 750	183 000	
				
 B2. Ochrana objektov osobitnej   dôležitosti (ČRK: 633051)	36 000	36 000	36 000	
 	 	 	 	
 B3. Ostatné tovarové služby - výkon kvalitatívnych analýz 
        (ČRK: 637009) 	1 500	1 700	2 000	
 	 	 	 	
Poznámka: Náklady na nákup hmoty vychádzajú z cenovej úrovne ropy a ropných výrobkov  	
                  v období spracovania tohto materiálu			
*ČRK – číslo rozpočtovej klasifikácie